GULF ลงนาม “กฟผ.” ขายไฟโครงการ “Pak Lay” 770 MW ยาว 29 ปี
GULF เข้าลงนามในสัญญากับ “กฟผ.” ซื้อขายไฟฟ้าโครงการโรงไฟฟ้าพลังน้ำ “Pak Lay” กำลังผลิต 770 เมกะวัตต์ ระยะเวลา 29 ปี นับตั้งแต่วันจ่ายไฟฟ้าเข้าระบบ
GULF เข้าลงนามในสัญญากับ “กฟผ.” ซื้อขายไฟฟ้าโครงการโรงไฟฟ้าพลังน้ำ “Pak Lay” กำลังผลิต 770 เมกะวัตต์ ระยะเวลา 29 ปี นับตั้งแต่วันจ่ายไฟฟ้าเข้าระบบ
20 มี.ค. 2566

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า เมื่อวันที่ 20 มีนาคม 2566 Pak Lay Power Company Limited ซึ่งเป็นบริษัทร่วมทุนที่บริษัทฯ และ Sinohydro (Hong Kong) Holding Ltd (SHK) จัดตั้งขึ้น เพื่อดำเนินโครงการฯ ดังกล่าว โดยบริษัทฯ ถือหุ้นในสัดส่วน 40% และ SHK ถือหุ้น 60% ได้เข้าลงนามในสัญญาซื้อขายไฟฟ้า (Power Purchase Agreement) กับ กฟผ. โดยสัญญาซื้อขายไฟฟ้ามีระยะเวลา 29 ปีนับจากวันจ่ายไฟฟ้าเข้าระบบ ซึ่งโครงการฯ มีกำหนดเปิดดำเนินการเชิงพาณิชย์ในวันที่ 1 มกราคม 2575
ทั้งนี้ เมื่อวันที่ 24 มกราคม 2565 บริษัทฯ และ SHK ซึ่งเป็นบริษัทในเครือของ Power Construction Corporation of China Ltd. (POWERCHINA) ซึ่งมีสถานะเป็นรัฐวิสาหกิจแห่งสาธารณรัฐประชาชนจีน ได้ร่วมกันลงนามบันทึกความเข้าใจการรับซื้อไฟฟ้า (Tariff MOU) กับการไฟฟ้าฝ่ายผลิตแห่งประเทศไทย (กฟผ.) สำหรับโครงการโรงไฟฟ้าพลังน้ำ Pak Lay
สำหรับโครงการโรงไฟฟ้าพลังน้ำ Pak Lay มีขนาดกำลังการผลิตติดตั้ง 770 เมกะวัตต์ตั้งอยู่บนแม่น้ำโขง เมืองปากลาย แขวงไซยะบุรี สาธารณรัฐประชาธิปไตยประชาชนลาว (สปป.ลาว)และจะขายไฟฟ้าทั้งหมดที่ผลิตได้ให้แก่ กฟผ. ในอัตราค่าไฟฟ้าเฉลี่ย 2.6989 บาทต่อกิโลวัตต์-ชั่วโมง
โครงการฯ เป็นโรงไฟฟ้าพลังน้ำแบบน้ำไหลผ่านตลอดปี (Run-of-the-River) ที่ไม่มีการกักเก็บน้ำในรูปแบบของเขื่อนประเภทอ่างเก็บน้ำ (Reservoir)และไม่มีการเบี่ยงน้ำออกจากแม่น้ำโขง แต่ใช้การไหลของน้ำตามธรรมชาติในการผลิตไฟฟ้า โดยที่ปริมาณน้ำไหลเข้าเท่ากับปริมาณน้ำไหลออก ดังนั้น จึงไม่ส่งผลกระทบต่อปริมาณน้ำในแม่น้ำโขง
ทั้งนี้ การเข้าลงทุนในโครงการโรงไฟฟ้าพลังน้ำดังกล่าว ถือเป็นจุดเริ่มต้นของบริษัทฯ ในการเข้าสู่ตลาดพลังน้ำใน สปป.ลาวและสอดคล้องกับกลยุทธ์ของบริษัทฯ ในการเพิ่มสัดส่วนการลงทุนในโรงไฟฟ้าพลังงานหมุนเวียนเพื่อลดการปล่อยก๊าซเรือนกระจก และมุ่งสู่การปล่อยก๊าซเรือนกระจกสุทธิเป็นศูนย์ (Net Zero Emissions)